Meddelelse om indledning af en interimsundersøgelse af antidumpingforanstaltningerne vedrørende importen af visse sømløse rør af jern eller ulegeret stål med oprindelse i Kroatien og Ukraine

(2002/C 288/04)

Kommissionen har modtaget en anmodning om en interimsundersøgelse i henhold til artikel 11, stk. 3, i Rådets forordning (EF) nr. 384/96(1) ("grundforordningen"), senest ændret ved Rådets forordning (EF) nr. 1972/2002(2), af foranstaltningerne over for importen af opløsninger af visse sømløse rør af jern eller ulegeret stål med oprindelse i Kroatien og Ukraine.

1. Anmodning om en fornyet undersøgelse

Anmodningen om en fornyet undersøgelse blev indgivet af "Defence Committee of the Seamless Steel Tube Industry of the European Union" (i det følgende benævnt "klageren") på vegne af producenter, der tegner sig for en væsentlig del - i dette tilfælde over 75 % - af produktionen i Fællesskabet af visse sømløse rør af jern og ulegeret stål.

2. Vare

De varer, der er omfattet af den fornyede undersøgelse, er:

a) sømløse rør af jern eller ulegeret stål af den art, der anvendes til olie- og gasledninger, med en udvendig diameter på 406,4 mm og derunder

b) sømløse rør med cirkulært tværsnit, af jern eller ulegeret stål, koldttrukne eller koldtvalsede, undtagen præcisionsrør

c) andre rør med cirkulært tværsnit, af jern eller ulegeret stål, ikke med gevind eller til gevindudskæring, med udvendig diameter af 406,4 mm og derunder

med oprindelse i Kroatien og Ukraine (i det følgende benævnt "den pågældende vare"), i øjeblikket henhørende under KN-kode ex 7304 10 10, ex 7304 10 30, 7304 31 99, 7304 39 91 og 7304 39 93. Disse koder angives kun til orientering.

3. Gældende foranstaltninger

De i øjeblikket gældende foranstaltninger er en endelig antidumpingtold indført ved Rådets forordning (EF) nr. 348/2000(3), senest ændret ved Rådets forordning (EF) nr. 1515/2002(4), og tilsagn fra Kroatien godtaget ved Kommissionens afgørelse 2000/137/EF(5).

4. Årsagerne til den fornyede undersøgelse

Klageren hævder, at der fortsat forekommer dumping og skade i forbindelse med importen fra Kroatien og Ukraine, og at de eksisterende foranstaltninger ikke længere er tilstrækkelige til at modvirke den skadevoldende dumping.

For så vidt angår Kroatien er påstanden om fortsat dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet.

I overensstemmelse med artikel 2, stk. 7, i grundforordningen har klageren for så vidt angår Ukraine baseret sin påstand om dumping på en sammenligning af en beregnet normal værdi i et tredjeland med markedsøkonomi (se punkt 5.1 d) i denne meddelelse) med eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige for begge de pågældende eksportlande.

Klageren har fremlagt bevis for, at importen af den pågældende vare fra Kroatien og Ukraine er steget både i absolutte tal og udtrykt i markedsandel.

Det hævdes også, at den pågældende importerede vares mængder og priser blandt andre følger fortsat har en negativ indvirkning på EF-erhvervsgrenens markedsandel, salgsmængde og prisniveau, hvilket har haft væsentlige negative følger for EF-erhvervsgrenens samlede resultater, finansielle situation og beskæftigelse.

Det hævdes endvidere, at foranstaltningernes form er uegnet til at modvirke den dumping, der forvolder skaden.

5. Procedure

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at berettige, at der indledes en interimsundersøgelse, og den indleder en undersøgelse i henhold til artikel 11, stk. 3, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå sandsynligheden for, at der fortsat eller igen forekommer dumping og skade, samt vurdere behovet for videreførelse, afskaffelse eller ændring af de gældende foranstaltninger.

a) Stikprøver

I betragtning af det åbenbare antal parter, der er involveret i denne procedure, kan Kommissionen anvende stikprøver, jf. artikel 17 i grundforordningen.

i) Udtagning af stikprøver af importører

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden 1. oktober 2001 til 30. september 2002

- det samlede antal ansatte

- selskabets nøjagtige aktiviteter med hensyn til den pågældende vare

- mængden i tons og værdien i euro af importen til og videresalget i Fællesskabet af den pågældende importerede vare med oprindelse i Kroatien og Ukraine i perioden 1. oktober 2001 til 30. september 2002

- navne på alle forretningsmæssigt forbundne selskaber(6), som er involveret i produktionen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte sammenslutninger af importører.

ii) Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6 b) ii).

Kommissionen agter at foretage den endelige udvælgelse af stikprøven, når den har konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6 b) iii) i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportørerne og producenterne i Kroatien og Ukraine, til alle sammenslutninger af eksportører og producenter, til de importører, der indgår i stikprøven, til alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, som er genstand for denne fornyede undersøgelse, samt til myndighederne i de pågældende eksportlande.

Under alle omstændigheder bør alle parter straks kontakte Kommissionen pr. fax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6 a) i), da fristen i denne meddelelses punkt 6 a) ii) gælder for alle interesserede parter.

c) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6 a) ii).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6 a) iii).

d) Valg af land med markedsøkonomi

I den tidligere undersøgelse blev Kroatien benyttet som et hensigtsmæssigt land med markedsøkonomi med henblik på at fastsætte den normale værdi for Ukraine. Kommissionen påtænker igen at benytte Kroatien til dette formål. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 6 c).

e) Markedsøkonomisk status

For de eksportører og producenter i Ukraine, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksportører og producenter, som ønsker at fremsætte sådanne behørigt underbyggede krav, skal gøre dette inden for den frist, der er fastsat i denne meddelelses punkt 6 d). Kommissionen vil sende ansøgningsskemaer til alle eksportører og producenter i Ukraine, som er anført i anmodningen, samt til Ukraines myndigheder.

5.2. Procedure for vurderingen af Fællesskabets interesser

Hvis det bekræftes, at der er sandsynlighed for fortsat dumping og skade, vil der i overensstemmelse med artikel 21 i grundforordningen blive truffet en afgørelse om, hvorvidt det ikke vil stride mod Fællesskabets interesser at opretholde eller ophæve antidumpingforanstaltningerne. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationen kan derfor give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6 a) ii), hvis de dokumenterer, at der er en objektiv forbindelse mellem deres aktiviteter og den pågældende vare. De parter, der har gjort dette, kan fremsætte en begrundet anmodning om at blive hørt inden for den frist, der er fastsat i denne meddelelses punkt 6 a) iii). Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes med faktuelle oplysninger.

6. Frister

a) Generelle frister

i) For anmodning om et spørgeskema eller andre ansøgningsskemaer

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema eller andre ansøgningsskemaer så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder, som er fastlagt i grundforordningen, afhænger af, at den berørte part giver sig til kende inden for den nævnte frist.

Selskaber, der er udvalgt til at indgå i stikprøven, skal indgive besvarelser af spørgeskemaet inden for den frist, der er fastsat i denne meddelelses punkt 6 b) iii).

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist vedrørende udtagning af stikprøver

i) Alle oplysninger, som er anført i punkt 5.1 a) i), skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for vilje til at indgå i en stikprøve, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, der er relevante for udvælgelsen af stikprøven som omhandlet i punkt 5.1 a) ii), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Specifik frist for valg af land med markedsøkonomi

Parter i undersøgelsen kan fremsætte bemærkninger til det hensigtsmæssige ved valget af Kroatien, der som nævnt i denne meddelelses punkt 5.1 d) anses for at være et passende valg af land med markedsøkonomi med henblik på fastsættelsen af den normale værdi for Ukraine. Disse bemærkninger skal være Kommissionen i hænde senest 10 dage efter offentliggørelsen af denne meddelelse i De Europæiske Fællesskabers Tidende.

d) Specifik frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5.1 e), skal være Kommissionen i hænde senest 21 dage fra datoen for offentliggørelsen af denne meddelelse eller som fastsat af Kommissionen.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles Fax (32-2) 295 65 05 Telex COMEU B 21877

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 45 af 17.2.2000, s. 1.

(4) EFT L 228 af 24.8.2002, s. 8.

(5) EFT L 46 af 18.2.2000, s. 34, ændret ved Kommissionens afgørelse 2002/669/EF af 5. august 2002 (EFT L 228 af 24.8.2002, s. 20).

(6) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).